

בבית הדין הצבאי המחוזי

במחוז שיפוטי מטכ"ל

בפני כבוד ההרכב: סא"ל רינת לוי מוסקוביץ – אב"ד

סרן טל אייל – שופט

סרן שירז אוהב ציון - שופטת

בעניין: התובע הצבאי (ע"י ב"כ, סרן יאיר כהן)

נגד

הנאשם: XXX טוראי א' ג' (ע"י ב"כ, סרן אמיר גונמן)

**הכרעת - דין**

על פי הודאתו בכתב האישום המתוקן ועל פיו וכן על פי האמור בפרטים הנוספים, מורשע הנאשם בשני פרטי אישום שעניינם פגיעה בפרטיות, עבירה לפי סעיפים 2(3) ו-5 לחוק הגנת הפרטיות, התשמ"א – 1981, ובשני פרטי אישום שעניינם מעשה מגונה, עבירה לפי סעיף 348(ג) לחוק העונשין, התשל"ז – 1977.

1. ניתנה היום, ב' בסיון התשפ"ג, 22.05.2023, והודעה בפומבי ובמעמד הצדדים.

\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

**שופט אב"ד שופטת**



בבית הדין הצבאי המחוזי

במחוז שיפוטי מטכ"ל

בפני הרכב השופטים:

אל"ם מאיר ויגיסר- אב"ד

סא"ל סיגל טורג'מן חזן- שופטת

רס"ן מור מוריס בן סימון- שופט

בעניין: התובע הצבאי (ע"י ב"כ, סרן רעות פינקר)

נגד

הנאשם: XXX טוראי א' ג' (ע"י ב"כ, רסן אמיר גונמן)

**גזר - דין**

1. הנאשם הורשע לפי הודאתו בכתב אישום מתוקן, אשר ייחס לו שתי עבירות של **פגיעה בפרטיות** ושתי עבירות של **מעשה מגונה**.
2. לפי פרטי הרשעתו, השתמש הנאשם בסרטון, בו צילם חיילת, עמה קיים יחסי מין מוסכמים של מין אנאלי, כשהיא לבושה בחולצה וללא בגדים תחתונים ומבלי שניתן לזהותה. את אותה חיילת לא הכיר קודם למפגש חברים, אליו הגיעו השניים ביום 30 במרץ 2021. את הסרטון האמור ערך כך שהופיע בסיומו של סרטון אחר שתיעד את מהלך יומו. לא עלה במהלך החקירה, כי הנאשם פרסם את הסרטון האמור.
3. ביום 20 במאי 2021 הסליק הנאשם את מכשיר הטלפון הנייד שלו מאחורי מיכל ההדחה של אחת האסלות בחדר מקלחות ושירותים משותף לכלל החיילות והחיילים, ששירתו אותה עת בXXX, אליו הגיע במסגרת תפקידו כXXX. בדרך זו תיעד בצילום ווידאו שתי חיילות, אשר התיישבו על האסלה כדי להתפנות ולאחר מכן פשטו בגדיהן, נכנסו למקלחת ויצאו ממנה להתלבש. שתי החיילות תועדו בסרטון במערומיהן.
4. ביום 11 בנובמבר 2021 נכנס הנאשם לחדר המקלחות בבסיס XXX והתקרב לאחד התאים, שבו התקלחה אותה עת אחת החיילות, כאשר מכשיר הטלפון הנייד מוכן לצילום. כאשר הבחינה החיילת בידו האוחזת במכשיר, פתח בתגובה בריצה אל מחוץ לתא. אותה חיילת פנתה אל מצ"ח בתלונה וכך נפתחה החקירה בעניינו.
5. הנאשם יליד שנת 2000 נולד באתיופיה ועלה ארצה עם משפחתו בשנת 2007. הוא התגייס לצה"ל ביום 2 בנובמבר 2020 ושירת כXXX בXXX עד לשחרורו מצה"ל ביום 20 בספטמבר 2022.
6. לאחר שהורשע בעבירות שיוחסו לו בכתב האישום המתוקן, הופנה הנאשם להערכת מסוכנות. נוכח התרשמותה של עורכת הבדיקה, לאחר ששוקללו הפקטורים הסטאטיים אל מול הפקטורים הדינאמיים, לצד גורמי החוסן, מצאה להעריך מסוכנותו לביצוע נוסף של העבירות ברמה בינונית. היא המליצה על קיומו של טיפול ייעודי לעברייני מין ובמהלך הבדיקה בפניה הביע הנאשם הסכמתו לכך.
7. בסופו של הליך גישור ממושך בפני כבוד הנשיא אל"ם גרינברג הגיעו הצדדים להסדר טיעון, שכלל את תיקונו של כתב האישום לנוסח בו הורשע לצד הסכמות עונשיות.
8. הצדדים הביא בחשבון את החומרה הרבה במעשיו של הנאשם, אשר פגע בפרטיותן של ארבע נשים, אחת עמה קיים יחסים ושלוש שהיו בצנעתן, תוך שבמקרה האחרון אף ניצל את השירות המשותף לצורך גירויו וסיפוקו המיני. מעשיו לא פסקו אלמלא תושייתה של אחת הנפגעות. לצד זאת, שקלו את נטילת האחריות, החסכון בזמן שיפוטי יקר, שייתר את שמיעתן של ארבע מתלוננות על כל הכרוך בכך עבורן. הם עמדו על כך שההגנה ויתרה על טענות ראייתיות משמעותיות. מאז ביצוע העבירה ומאז הוגש כתב האישום חלף פרק זמן משמעותי במהלכו השלים הנאשם את שירותו הצבאי. הצדדים ציינו, שלנאשם נסיבות אישיות מורכבות. הערכת המסוכנות נקבעה בעניינו כבינונית, אך הוא הסכים לקבל טיפול ייעודי לעברייני מין ואף החל בהליך מול עו"ס מטעם "יתד". הובא לידיעת בית הדין, כי נפגעות העבירה נתנו הסכמתן להסדר שהוצג.
9. מעשיו של הנאשם פגעו פגיעה משמעותית בערכים המוגנים, שעניינם שמירה על צנעת הפרט והגנה על זכותן של חיילות לכבוד ולפרטיות. הנאשם באמון שנתנה בו החיילת עמה קיים יחסי מין בהסכמה מבלי שזו ידעה שצילם אותה בצנעתה ואף עשה עריכה בתוצרים, אפילו לא הוכח שהפיצם. הוא פגע בערך הרעות, בערבות ההדדית, במרקם החיים המשותף ובתחושת הביטחון והמוגנות של כל אחת מהחיילות, אשר פעם אחר פעם הסליק את מכשיר הטלפון הנייד שלו מאחורי האסלה וצילם אותן בפרטיותן תוך שניצל את המסגרת הצבאית ואת ההיבטים הייחודיים של השירות המשותף לביצוע מעשיו. למעשה, רק תפיסתו בכף על ידי אחת החיילות הובילה לפתיחה בחקירה.
10. כבר נקבע, כי נוכח העובדה שחיילי צה"ל מתגייסים לשירות חובה מכוח חוק, ומקום שירותם אינו נתון לבחירתם, מחויב צה"ל להגן על שלומם ועל כבודם של החיילים והחיילות, המשרתים בו (ע/32,33/21 **רס"ר שיליאן נ' התצ"ר** (2022), פסקה 85; ע/2/23 **רס"ב חשאן נ' התצ"ר** (2023) פסקה 28). "כידוע – המחנה הוא ביתו של החייל, וביתו של אדם – מבצרו" (ע/30,31/17 **טור' משריקי נ' התצ"ר** (2017)).
11. במעשיו פגע הנאשם ביסודות השירות המשותף. שירות בין-מגדרי שנועד לשפר את היכולת האפקטיבית של צה"ל להגן על ביטחון המדינה ולצד זאת, לאפשר הזדמנות לשירות שווה בצבא ההגנה לישראל ללוחמים וללוחמות (רע"פ 391/17 פלוני נ' התצ"ר (15.01.2017), פסקה 12; ע/55/06 התצ"ר נ' רב"ט גבאי, פסקה 8).
12. בכל הנוגע לשימוש באמצעים טכנולוגיים נקבע, כי "הקידמה הטכנולוגית וזמינות הצילום בעידן הדיגיטלי, אחסונו והפצתו מחייבים את מערכת השפיטה לתרום את תרומתה למלחמת החורמה בתיעוד פוגעני של הזולת תוך רמיסת כבודו ופרטיותו תוך נקיטה בענישה ברורה ומרתיעה בגין מעשים אלה, שאינה מתפשרת ואינה סלחנית" (ע/40/17 **סגן שרון נ' התצ"ר** (2017) פסקה 54; ע/26,33/19 **התצ"ר נ' סמל נהרי** (2019), פסקה 20; ע/3,4/22 **סגן אברגיל נ' התצ"ר** (2022); ע/51/23 **סמל עומר רשף נ' התצ"ר** (18.12.2023)).
13. מעשיו של הנאשם חייבו ענישה ממשית ומרתיעה. בנסיבות המקרה שלפנינו סברנו, כי תמהיל הענישה בכללותו על כלל חלקיו מאוזן ונותן ביטוי ראוי למכלול ההיבטים במקרה זה.

**לפיכך, החלטנו להטיל על הנאשם את העונשים הבאים:**

1. **עשרה (10) חודשי מאסר לריצוי בפועל.**

**הנאשם יתייצב לריצוי עונשו ביום 21.01.2024 עד השעה 10:00.**

1. **מאסר מותנה של שישה (6) חודשים למשך שלוש (3) שנים לבל יעבור הנאשם עבירה מסוג פשע לפי סימן ה' לפרק י' לחוק העונשין.**
2. **מאסר מותנה של שלושה (3) חודשים למשך שלוש (3) שנים לבל יעבור הנאשם עבירה מסוג עוון לפי סימן ה' לפרק י' לחוק העונשין או עבירה לפי החוק למניעת הטרדה מינית.**
3. **תשלום פיצויים לנפגעות העבירה, אשר שולמו לכל אחת מהן קודם למועד הדיון:**
4. **לנפגעת העבירה רב"ט ס.ג. – שולמו שלושת אלפים וחמש מאות (3,500) ₪;**
5. **לנפגעת העבירה סמל י.ב. – שולמו אלף וחמש מאות (1,500) ₪;**
6. **לנפגעת העבירה סמל ר.כ. – שולמו אלף וחמש מאות (1,500) ₪;**
7. **לנפגעת העבירה סמל נ.ה. – שולמו חמש מאות (500) ₪.**

**מכשיר הטלפון הנייד של הנאשם, באמצעותו ביצע את העבירות שבהן הורשע, אשר הוחרם במהלך החקירה – יחולט.**

1. **זכות ערעור כחוק.**
2. **ניתן היום, ח' בטבת תשפ"ד, 20.12.2023, והודעה בפומבי ובמעמד הצדדים.**

\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

**שופט אב"ד שופטת**

**נערך על ידי: ס.ש**

**בתאריך : 03.01.2024**

**חתימת המגייה: סגן שיר בן-ארמון**